CELEX: 32019R0946
Language: fi
Date: 2019-03-12 00:00:00
Title: Komission delegoitu asetus (EU) 2019/946, annettu 12 päivänä maaliskuuta 2019, Euroopan parlamentin ja neuvoston asetuksen (EU) N:o 515/2014 täydentämisestä unionin yleisestä talousarviosta myönnetyn rahoituksen kohdentamiseksi Euroopan matkustustieto- ja -lupajärjestelmän kehittämisestä aiheutuvien kustannusten kattamista varten

11.6.2019   
               
               
                  FI
               
               
                  Euroopan unionin virallinen lehti
               
               
                  L 152/41
               
            
         KOMISSION DELEGOITU ASETUS (EU) 2019/946,
         annettu 12 päivänä maaliskuuta 2019,
         Euroopan parlamentin ja neuvoston asetuksen (EU) N:o 515/2014 täydentämisestä unionin yleisestä talousarviosta myönnetyn rahoituksen kohdentamiseksi Euroopan matkustustieto- ja -lupajärjestelmän kehittämisestä aiheutuvien kustannusten kattamista varten
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon ulkorajojen ja viisumipolitiikan rahoitusvälineen perustamisesta osana sisäisen turvallisuuden rahastoa ja päätöksen N:o 574/2007/EY kumoamisesta 16 päivänä huhtikuuta 2014 annetun Euroopan parlamentin ja neuvoston asetuksen (EU) N:o 515/2014 (1) ja erityisesti sen 15 artiklan toisen alakohdan,
         sekä katsoo seuraavaa:
         
                     (1)
                  
                  
                     Asetuksessa (EU) N:o 515/2014 osoitetaan 791 000 000 euroa muuttovirtojen hallinnointia unionin ulkorajoilla tukevien, käytössä olevien ja/tai uusiin järjestelmiin perustuvien tietotekniikkajärjestelmien kehittämiseen, jos unioni on hyväksynyt asiaa koskevia säädöksiä.
                  
               
                     (2)
                  
                  
                     Asetuksen (EU) N:o 515/2014 15 artiklassa komissio valtuutetaan antamaan delegoitu säädös, jossa määritetään asetuksen (EU) N:o 515/2014 5 artiklan 5 kohdan b alakohdassa tarkoitetun, tietotekniikkajärjestelmien kehittämiseen kohdennettavan määrän jakautuminen, jos siitä ei ole säädetty asiaa koskevissa unionin säädöksissä.
                  
               
                     (3)
                  
                  
                     Euroopan parlamentin ja neuvoston asetuksella (EU) 2018/1240 (2) perustettiin EU:n matkustustieto- ja -lupajärjestelmä (ETIAS). ETIAS on asetuksessa (EU) N:o 515/2014 tarkoitettujen tietotekniikkajärjestelmien keskuskomponentti.
                  
               
                     (4)
                  
                  
                     Asetuksessa (EU) N:o 2018/1240 ei määritetä asetuksessa (EU) N:o 515/2014 tarkoitetusta 791 000 000 euron määrästä käyttöön otettavan rahoituksen kokonaismäärää, jolla on tarkoitus kattaa ETIASin kehittämiseen liittyvät kustannukset, eikä sen jaottelua eri kustannustyyppien ja tuensaajien kesken. Sen vuoksi on tarpeen määrittää tämän rahoituksen kohdentaminen ja sen jakautuminen eri tuensaajien kesken komission delegoidulla säädöksellä asetuksen (EU) N:o 515/2014 mukaisesti.
                  
               
                     (5)
                  
                  
                     Asetuksessa (EU) N:o 515/2014 [sen 6 artiklan 3 a kohdassa] vahvistetaan 96,5 miljoonan euron kokonaismäärä, jonka jäsenvaltiot saavat ETIAS-järjestelmän kehittämiseen liittyvien kustannusten kattamiseen.
                  
               
                     (6)
                  
                  
                     Asetuksen (EU) N:o 515/2014 5 artiklan 5 kohdan b alakohdassa vahvistetusta määrästä olisi otettava käyttöön 209 904 000 euron kokonaismäärä asetuksen (EU) 2018/1240 85 artiklan 1 kohdassa tarkoitettujen, ETIASin kehittämiseen liittyvien kustannusten kattamiseen.
                  
               
                     (7)
                  
                  
                     Tästä kokonaismäärästä olisi osoitettava 100 873 000 euroa Euroopan parlamentin ja neuvoston asetuksella (EU) 2018/1726 (3) perustetulle vapauden, turvallisuuden ja oikeuden alueen laaja-alaisten tietojärjestelmien operatiivisesta hallinnoinnista vastaavalle eurooppalaiselle virastolle, jäljempänä ’eu-LISA’. Tällä rahoituksella olisi katettava, asetuksen (EU) 2018/1240 85 artiklan 1 kohdan mukaisesti, eu-LISAlle ETIAS-tietojärjestelmän kehittämisestä aiheutuvat kustannukset. Tähän kuuluvat etenkin keskusjärjestelmän perustaminen, yhdenmukainen kansallinen rajapinta kaikissa jäsenvaltioissa, keskusjärjestelmän ja yhdenmukaisten kansallisten rajapintojen välinen suojattu viestintäinfrastruktuuri, julkinen verkkosivusto ja mobiililaitteille tarkoitettu mobiilisovellus, sähköpostipalvelu, suojattu tili, liikenteenharjoittajien yhteyskeskus, verkkopalvelu ja ohjelmisto, joiden avulla ETIAS-keskusyksikkö ja kansalliset ETIAS-yksiköt voivat käsitellä hakemukset.
                  
               
                     (8)
                  
                  
                     Tästä kokonaismäärästä olisi osoitettava 12 531 000 euroa Euroopan parlamentin ja neuvoston asetuksella (EU) 2016/1624 (4) perustetulle Euroopan raja- ja merivartiovirastolle (Frontex). Tällä rahoituksella olisi katettava, asetuksen (EU) 2018/1240 85 artiklan 1 kohdan mukaisesti, kustannukset, jotka aiheutuvat Frontexille ETIAS-keskusyksikön perustamisesta, johon kuuluvat muun muassa toimistotilojen valmistelu, tietoteknisten laitteiden hankinta ja asentaminen henkilöstön käyttöön sekä keskusyksikön henkilöstön palkkaaminen ja kouluttaminen.
                  
               
                     (9)
                  
                  
                     Tästä kokonaismäärästä olisi osoitettava ETIASin täytäntöönpaneville jäsenvaltioille 96 500 000 euron kokonaismäärä. Tällä rahoituksella olisi katettava, asetuksen (EU) 2018/1240 85 artiklan 1 kohdan mukaisesti, jäsenvaltioille aiheutuvat kustannukset, jotka liittyvät olemassa olevan kansallisen rajainfrastruktuurin integrointiin ja liittämiseen yhdenmukaiseen kansalliseen rajapintaan, rajapinnan ylläpitoon ja kansallisten ETIAS-yksiköiden perustamiseen, johon kuuluvat tietoteknisten laitteiden hankinta ja asentaminen henkilöstön käyttöön sekä keskusyksikön henkilöstön palkkaaminen ja kouluttaminen. Koska jäsenvaltioille näistä toimista aiheutuvat kustannukset ovat hyvin samankaltaisia riippumatta esimerkiksi jäsenvaltion koosta, ulkorajojen pituudesta tai rajanylityspaikkojen ja rajanylittäjien lukumäärästä, mainittu kokonaismäärä olisi jaettava osallistuvien jäsenvaltioiden kesken yhtä suuriin osuuksiin.
                  
               
                     (10)
                  
                  
                     Koska asetuksella (EU) 2018/1240 kehitetään Schengenin säännöstöä, Tanska on päättänyt Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevan 4 artiklan mukaisesti saattaa asetuksen (EU) 2018/1240 osaksi kansallista lainsäädäntöään (5). Sen vuoksi kyseinen asetus sitoo Tanskaa kansainvälisen oikeuden nojalla.
                  
               
                     (11)
                  
                  
                     Tällä asetuksella kehitetään niitä Schengenin säännöstön määräyksiä, joihin Yhdistynyt kuningaskunta ei osallistu neuvoston päätöksen 2000/365/EY (6) mukaisesti. Yhdistynyt kuningaskunta ei sen vuoksi osallistu tämän asetuksen hyväksymiseen, asetus ei sido Yhdistynyttä kuningaskuntaa eikä sitä sovelleta Yhdistyneeseen kuningaskuntaan.
                  
               
                     (12)
                  
                  
                     Tällä asetuksella kehitetään niitä Schengenin säännöstön määräyksiä, joihin Irlanti ei osallistu neuvoston päätöksen 2002/192/EY (7) mukaisesti. Irlanti ei sen vuoksi osallistu tämän asetuksen hyväksymiseen, asetus ei sido Irlantia eikä sitä sovelleta Irlantiin.
                  
               
                     (13)
                  
                  
                     Islannin ja Norjan osalta tällä asetuksella kehitetään niitä Schengenin säännöstön määräyksiä, joita tarkoitetaan Euroopan unionin neuvoston sekä Islannin tasavallan ja Norjan kuningaskunnan välisessä sopimuksessa viimeksi mainittujen osallistumisesta Schengenin säännöstön täytäntöönpanoon, soveltamiseen ja kehittämiseen (8) ja jotka kuuluvat neuvoston päätöksen 1999/437/EY (9) 1 artiklan A kohdassa tarkoitettuun alaan.
                  
               
                     (14)
                  
                  
                     Sveitsin osalta tällä asetuksella kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön ja Sveitsin valaliiton välisessä sopimuksessa Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen (10) ja jotka kuuluvat päätöksen 1999/437/EY 1 artiklan A kohdassa, tarkasteltuna yhdessä neuvoston päätöksen 2008/146/EY (11) 3 artiklan kanssa, tarkoitettuun alaan.
                  
               
                     (15)
                  
                  
                     Liechtensteinin osalta tällä asetuksella kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välisessä pöytäkirjassa Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen (12) ja jotka kuuluvat päätöksen 1999/437/EY 1 artiklan A kohdassa, tarkasteltuna yhdessä neuvoston päätöksen 2011/350/EU (13) 3 artiklan kanssa, tarkoitettuun alaan.
                  
               
                     (16)
                  
                  
                     Tämä asetus on vuoden 2003 liittymisasiakirjan 3 artiklan 1 kohdassa, vuoden 2005 liittymisasiakirjan 4 artiklan 1 kohdassa ja vuoden 2011 liittymisasiakirjan 4 artiklan 1 kohdassa tarkoitettu Schengenin säännöstöön perustuva tai muuten siihen liittyvä säädös.
                  
               
                     (17)
                  
                  
                     Koska asetuksen (EU) 2018/1240 käytännön täytäntöönpano on aloitettava viipymättä, jotta ETIAS olisi suunnitelmien mukaisesti täysin käyttövalmis kolmen vuoden kuluttua asetuksen voimaantulosta ja jotta tässä asetuksessa säädetyt toimenpiteet voitaisiin näin ollen toteuttaa ripeästi, tämän asetuksen olisi tultava voimaan sitä päivää seuraavana päivänä, jona se julkaistaan Euroopan unionin virallisessa lehdessä.
                  
               
                     (18)
                  
                  
                     Tässä asetuksessa säädetyt toimenpiteet ovat erityisesti tätä varten kuultujen kaikkien jäsenvaltioiden asiantuntijoiden lausunnon mukaisia.
                  
               
                     (19)
                  
                  
                     Asetusta (ETY) N:o 515/2014 olisi siksi täydennettävä vastaavasti,
                  
               ON HYVÄKSYNYT TÄMÄN ASETUKSEN:
         
            1 artikla
            
               1.   Osoitetaan unionin yleisestä talousarviosta 290 904 000 euron kokonaismäärä asetuksen (EU) 2018/1240 85 artiklan 1 kohdassa tarkoitettujen kustannusten kattamiseen.
            
            
               2.   Edellä 1 kohdassa tarkoitettu määrä otetaan asetuksen (EU) N:o 515/2014 5 artiklan 5 kohdan b alakohdassa tarkoitetusta tietotekniikkajärjestelmien kehittämiseen varatusta 791 000 000 euron määrästä.
            
         
         
            2 artikla
            
               1.   Edellä 1 artiklan 1 kohdassa tarkoitettu määrä käytetään seuraavasti:
               
                           a)
                        
                        
                           Osoitetaan 100 873 000 euroa eu-LISAlle ETIAS-tietojärjestelmän kehittämisestä aiheutuvien kustannusten kattamiseen asetuksen (EU) 2018/1240 85 artiklan 1 kohdan mukaisesti;
                        
                     
                           b)
                        
                        
                           Osoitetaan 12 531 000 euroa Euroopan raja- ja merivartiovirastolle ETIAS-keskusyksikön perustamisesta aiheutuvien kustannusten kattamiseen asetuksen (EU) 2018/1240 85 artiklan 1 kohdan mukaisesti;
                        
                     
                           c)
                        
                        
                           Osoitetaan jäsenvaltioille 96 500 000 euroa niiden kustannusten kattamiseen, jotka liittyvät olemassa olevan kansallisen rajainfrastruktuurin integrointiin ja liittämiseen yhdenmukaiseen kansalliseen rajapintaan, rajapinnan ylläpitoon ja kansallisten ETIAS-yksiköiden perustamiseen, asetuksen (EU) 2018/1240 85 artiklan 1 kohdan mukaisesti.
                        
                     
            
               2.   Osoitetaan edellä 1 kohdan c alakohdassa tarkoitettu määrä yhtä suurina osuuksina jäsenvaltioille.
            
         
         
            3 artikla
            Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan jäsenvaltioissa perussopimusten mukaisesti.
            Tehty Brysselissä 12 päivänä maaliskuuta 2019.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EUVL L 150, 20.5.2014, s. 143.
         
            (2)  Euroopan parlamentin ja neuvoston asetus (EU) 2018/1240, annettu 12 päivänä syyskuuta 2018, Euroopan matkustustieto- ja -lupajärjestelmän (ETIAS) perustamisesta ja asetusten (EU) N:o 1077/2011, (EU) N:o 515/2014, (EU) 2016/399, (EU) 2016/1624 ja (EU) 2017/2226 muuttamisesta (EUVL L 236, 19.9.2018, s. 1).
         
            (3)  Euroopan parlamentin ja neuvoston asetus (EU) 2018/1726, annettu 14 päivänä marraskuuta 2018, vapauden, turvallisuuden ja oikeuden alueen laaja-alaisten tietojärjestelmien operatiivisesta hallinnoinnista vastaavasta Euroopan unionin virastosta (eu-LISA) sekä asetuksen (EY) N:o 1987/2006 ja neuvoston päätöksen 2007/533/YOS muuttamisesta ja asetuksen (EU) N:o 1077/2011 kumoamisesta (EUVL L 295, 21.11.2018, s. 99).
         
            (4)  Euroopan parlamentin ja neuvoston asetus (EU) 2016/1624, annettu 14 päivänä syyskuuta 2016, Eurooppalaisesta raja- ja merivartiostosta ja Euroopan parlamentin ja neuvoston asetuksen (EU) 2016/399 muuttamisesta sekä Euroopan parlamentin ja neuvoston asetuksen (EY) N:o 863/2007, neuvoston asetuksen (EY) N:o 2007/2004 ja neuvoston päätöksen 2005/267/EY kumoamisesta (EUVL L 251, 16.9.2016, s. 1).
         
            (5)  Tanska ilmoitti 21 päivänä joulukuuta 2018 pöytäkirjassa N:o 22 olevan 4 artiklan mukaisesti päätöksestään saattaa asetus (EU) 2018/1240 osaksi kansallista lainsäädäntöään.
         
            (6)  Neuvoston päätös 2000/365/EY, tehty 29 päivänä toukokuuta 2000, Ison-Britannian ja Pohjois-Irlannin yhdistyneen kuningaskunnan pyynnöstä saada osallistua joihinkin Schengenin säännöstön määräyksiin (EYVL L 131, 1.6.2000, s. 43).
         
            (7)  Neuvoston päätös 2002/192/EY, tehty 28 päivänä helmikuuta 2002, Irlannin pyynnöstä saada osallistua joihinkin Schengenin säännöstön määräyksiin (EYVL L 64, 7.3.2002, s. 20).
         
            (8)  EYVL L 176, 10.7.1999, s. 36.
         
            (9)  Neuvoston päätös 1999/437/EY, tehty 17 päivänä toukokuuta 1999, tietyistä Euroopan unionin neuvoston, Islannin tasavallan ja Norjan kuningaskunnan välillä näiden kahden valtion osallistumisesta Schengenin säännöstön täytäntöönpanoon, soveltamiseen ja kehittämiseen tehdyn sopimuksen yksityiskohtaisista soveltamissäännöistä (EYVL L 176, 10.7.1999, s. 31).
         
            (10)  EUVL L 53, 27.2.2008, s. 52.
         
            (11)  Neuvoston päätös 2008/146/EY, tehty 28 päivänä tammikuuta 2008, Euroopan unionin, Euroopan yhteisön ja Sveitsin valaliiton välisen, Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen koskevan sopimuksen tekemisestä Euroopan yhteisön puolesta (EUVL L 53, 27.2.2008, s. 1).
         
            (12)  EUVL L 160, 18.6.2011, s. 21.
         
            (13)  Neuvoston päätös 2011/350/EU, annettu 7 päivänä maaliskuuta 2011, Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen, joka koskee Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen, Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välillä tehtävän pöytäkirjan tekemisestä Euroopan unionin puolesta, siltä osin kuin kyse on tarkastusten poistamisesta sisärajoilta ja henkilöiden liikkumisesta rajojen yli (EUVL L 160, 18.6.2011, s. 19).